als_Latn dik_Latn sag_Latn
Cikalleshi, Balaj, Shala, Vajushi, Salihi, por edhe Gashi, Sadiku e Çani që së fundmi është transferuar te Lidsi janë të gjithë gati për të marrë përsipër fatin e takimit të 29 marsit
Andi TANKU
Një “mal” me sulmues. Kështu mund të përshkruhet numri i lartë i lojtarëve ofensivë në Kombëtaren kuqezi dhe që tashmë ka në dispozicion trajneri De Biazi. Italiani i stolit kuqezi ka në dorë një “artileri” të rëndë, kjo jo për faktin se në skuadër ka sulmuesit më të mirë në Evropë, por sulmues të cilët janë duke kaluar një formë mjaft pozitive dhe që po shkëlqejnë me skuadrat e tyre respektive. Numri i lartë i futbollistëve në repartin e avancuar të skuadrës sonë kombëtare, mund të kthehet edhe në një “dhembje” koke për trajnerin De Biazi, i cili tashmë duhet të përzgjedhë mes disa elementëve që janë duke zhvilluar një sezon pozitiv. Megjithatë, mundësitë janë më të mëdha për Balajn dhe Cikalleshin. Ndaj Armenisë pritet që sulmi të jetë reparti që do të bëjë diferencën për shkak se më datë 29 mars, fitorja është i vetmi rezultat që kërkohet nga kampi kuqezi.
SOKOL CIKALLESHI- I shumëkërkuar nga disa skuadra evropiane, sulmuesi kavajas ishte vetëm një hap larg kalimit te Sampdoria në Serinë A, duke hedhur kështu një hap të madh në karrierën e tij. Por kandidaturën e Cikalleshit e “eklipsoi” Samuel Eto. Ish-kampioni i Evropës për klube me Interin u transferua te Sampdoria në janar, duke bërë që klubi “Dorian” ta lërë në “stol” sulmuesin shqiptar dhe për ta vendosur atë në listën e transferimeve që do të nisë në periudhën e verës. Megjithatë, Sokol Cikalleshi është duke zhvilluar një sezon mjaft pozitiv te RNK Split, duke qenë titullar i padiskutueshëm në ekipin kroat.
BEKIM BALAJ- Sulmuesi shkodran, i cili së fundmi u transferua te Rijeka në Kroaci ka realizuar dy ditë më parë golin e parë me fanellën e skuadrës së tij të re. Bekim Balaj deklaroi se ka bërë hapin e rëndësishëm, për shkak se ka zgjedhur një klub të madh. Shtatlarti i cili do të mbahet mend gjatë për golin e shënuar ndaj Portugalisë, në atë fitore 1-0 në transfertë kaloi nga Slavia e Pragës te Rijeka, e cila renditet në vendin e dytë në kampionatin kroat. Bekim Balaj duket se është “instaluar” në postin e titullarit te Rijeka dhe më i avatazhuar se Cikalleshi për të qenë i tillë edhe në Kombëtaren kuqezi.
HEROLIND SHALA- Talenti kosovar i cili u transferua në këtë merkato janari nga ODD Grenlad te Sparta e Pragës shihet si lojtari me të ardhme të sigurt, për shkak të moshës së re, por edhe të talentit që zotëron në këmbët e tij. Herolind Shala është vlerësuar edhe nga trajneri i Spartës së Pragës, Lavicka, i cili e konsideroi “10”-shin kuqezi si një futbollist të vyer dhe me personalitet. Por pavarësisht talentit, duket se është më pak i avantazhuar se Balaj dhe Cikalleshi për të marrë që në këto momente vendin e titullarit në Kombëtare, edhe pse aktivizimi i tij në momente delikate dhe të caktuara të sfidës, sidomos të një kundërshtari si Armenia që do të mendojë të mbrohet mund të jetë frytdhënës. Një tjetër element i fituar nga De Biazi.
ARMANDO VAJUSHI- Një tjetër shqiptar në Serinë A. Bëhet fjalë për Armando Vajushin, i cili vetëm dy ditë më parë u prezantua me fanellën e Kievos dhe premtoi se për të, ky ishte një shans që do ta shfrytëzonte në maksimum. Një kalim i tillë nga Liteksi për në kampionatin italian i rrit shkodranit kuotat që të jetë më tepër në vëmendje të trajnerit De Biazi, i cili nuk e ka harruar kurrë shtatshkurtrin, por minutat në dispozicion të tij kanë qenë të pakta. Fakti që Vajushi kaloi në një nga kampionatet më të forta të Evropës bën që edhe numri një i stolit të kuqezinjve të ndryshojë tashmë shpërndarjen e minutave në dispozicion të lojtarëve të tjerë, duke i dhënë shanse më tepër sulmuesit shkodran, i aftë të luajë në disa pozicione të fushës.
“TË SKARCUARIT”- Mund të konsiderohen si të tillë vetëm për momentin dhe pa i mohuar aspak vlerat që zotërojnë. Hamdi Salihi, Shkëlzen Gashi dhe Edgar Çani janë lënë jashtë skuadrës sonë kombëtare për momentin. Kjo për arsye të ndryshme. Sulmuesi i Bazelit, duket se nuk i përshtate skemave të De Biazit, i cili në një konferencë për shtyp deklaroi se stili i lojës së Gashit nuk i shkon shumë për shtat asaj të Kombëtares sonë dhe filozofisë që ka injektuar trajneri italian në ekip. Por duket se paraqitjet e fundit të kosovarit, në kampionatin zviceran, por edhe në “Champions League” mund të bëjnë që De Biazi të ndryshojë shumë shpejt mendim. Hamdi Salihi dhe Edgar Çani kanë ndryshuar destinacione, përkatësisht drejt Hapoel Haifa dhe Lids Junajtid. Dy alternativa të tjera të nevojshme për Kombëtaren e De Biazit, edhe pse një gjë e tillë varet edhe nga paraqitjet e tyre te skuadrat ku janë transferuar së fundmi. Mes këtyre nuk mund të harrohet edhe Armando Sadiku, i cili është rikthyer nga dëmtimi dhe nuk ka “harruar” zakonin, shënimin e golave për Zyrihun në kampionatin zviceran.
TRANSFERIMET- Kanë qenë të shumta të lojtarëve tanë drejt skuadrave të njohura të Evropës. Fakti që “sulmuesit” e Kombëtares janë sistemuar në ekipe me emër, ose që synojnë tituj në kampionatet ku miltojnë e bëjnë edhe më intriguese faktin se përzgjedhja e lojtarëve që do të jenë pjesë e Kombëtares. Kështu të gjithë me radhë nga Bakaj, Cikalleshi, Vajushi, Shala dhe Salihi dhe Çani, por edhe Gashi që luan në “Champions League” mund të shërbejnë si kredite për të veshur më shumë fanellën kuqezi. Duket se pas kësaj, “topi” i kalon De Biazit dhe “filtrit” në të cilin ai do të kalojë idetë e tij për sulmuesit, prej të cilëve ndaj Armenisë pritet shumë.
3 SHKODRANË
Balaj, Vajushi dhe Salihi përbëjnë “tre muskëtierët” e Shkodrës në Kombëtaren tonë, edhe pse ky i fundit ka pasur një moment pauze, për shkak të formës jo të mirë që po kalonte, ndërsa së fundmi ka pësuar edhe një dëmtim që do ta mbajë larg fushave për 1 muaj.
als_Latn fuv_Latn als_Latn als_Latn als_Latn als_Latn als_Latn als_Latn als_Latn als_Latn als_Latn